Aasta 2014 lõpus teatati maailmale Venemaa uue propagandakanali Sputnik News sünnist. Selle korrespondendipunktid luuakse 34 välisriiki ja lääne meediale vastukaaluks hakkab see seletama, kuidas asjad maailmas tegelikult on. Neisse plaanidesse kuulub mõistagi ka Eesti.
Ent kas keegi on siit juba värvatud? Kas mõni on juba palgale võetud?
Siiani polnud teada ühtegi Eestis elavat ajakirjanikku, kes Sputnikusse värvatud oleks. Aga nüüd – vene raadiokanali RIA Novosti (ehk Sputniku eelkäija) veebileheküljelt ria.ru võib leida kaks lugu, mille juurde on kirjutatud: Автор Владимир Барсегян, радио Sputnik, Эстония (autor Vladimir Barsegjan, raadio Sputnik, Eesti).
“Jaa, Vladimir Barsegjan kuuleb!”
Kolleeg Krister Parisega vaheldumisi võtame Barsegjanile kõnesid. Küsimus on lihtne – mis seos tal selle Sputnikuga on.